2013/0309 (COD)

A BIZOTTSÁG KÖZLEMÉNYE AZ EURÓPAI PARLAMENTNEK



az Európai Unió működéséről szóló szerződés 294. cikkének (6) bekezdése alapján

a nyitott internethez való hozzáférésre vonatkozó intézkedések meghatározásáról és az egyetemes szolgáltatásról, valamint az elektronikus hírközlő hálózatokhoz és elektronikus hírközlési szolgáltatásokhoz kapcsolódó felhasználói jogokról szóló 2002/22/EK irányelv és az Unión belüli nyilvános mobilhírközlő hálózatok közötti barangolásról (roaming) szóló 531/2012/EU európai parlamenti és tanácsi rendelet módosításáról szóló európai parlamenti és tanácsi rendelet elfogadására vonatkozó tanácsi álláspontról

(EGT-vonatkozású szöveg)

1.Háttér-információk

A javaslat Európai Parlament, illetve Tanács számára történő megküldésének időpontja (COM(2013) 0627 final – 2013/0309 (COD) dokumentum): 2013.9.12. Az Európai Gazdasági és Szociális Bizottság véleményének időpontja: 2014.1.21. Az Európai Parlament álláspontjának időpontja (első olvasat): 2014.4.3. A Tanács álláspontja elfogadásának időpontja: 2015.10.1.

2.A Bizottság javaslatának célja

A javaslat célja, hogy közelebb kerüljünk az elektronikus hírközlés egységes piacának megvalósításához. Ezzel lehetővé válna, hogy a polgárok és a vállalkozások hozzáférjenek az Unió bármely részén nyújtott elektronikus hírközlési szolgáltatásokhoz anélkül, hogy a határok átlépésekor korlátozásokkal vagy indokolatlan többletköltségekkel szembesülnének. Az elektronikus hírközlő hálózatokat üzemeltető és az elektronikus hírközlési szolgáltatásokat nyújtó társaságok számára is lehetővé válna, hogy az EU-ban bárhol üzemeltessenek elektronikus hírközlő hálózatokat, illetve nyújtsanak elektronikus hírközlési szolgáltatásokat, függetlenül attól, hogy székhelyük vagy ügyfeleik hol találhatók.

A bizottsági javaslat tartalmazott olyan rendelkezéseket, amelyek az elektronikus hírközlés egységes piacának kialakítását hátráltató egyes konkrét problémák kezelését célozták. A javaslat rendelkezett különösen a következőkről: a határokon átnyúló szolgáltatásokat kínáló vállalkozások egységes uniós engedélyének bevezetése, a spektrumkijelölés összehangolása, az elektronikus hírközlési szolgáltatásnyújtáshoz szükséges hozzáférési termékek harmonizálása, a nyitott internetet biztosító szabályok harmonizálása, a végfelhasználókat védő szabályok harmonizálása, a barangolási többletdíjak fokozatos megszüntetését célzó intézkedések, valamint az Európai Elektronikus Hírközlési Szabályozók Testülete irányítása terén történő változások.

3.A Tanács álláspontjával kapcsolatos megjegyzések

A Tanács határozottan kiállt amellett, hogy a javaslat hatályát a hálózatsemlegességre és a barangolásra kell korlátozni, és ez megerősítést nyert az Európai Parlamenttel folytatott tárgyalások során is. Meg kell jegyezni, hogy a Bizottság által 2015. május 6-án bejelentett digitális egységes piaci stratégia egyértelművé teszi, hogy a spektrum is részét fogja képezni a 2016-ban előterjesztendő távközlési felülvizsgálatnak. Ezért tehát elfogadható, hogy a rendelettervezet hatálya a barangolásra és a hálózatsemlegességre korlátozódjon. Ez a döntés figyelembe veszi a 2015. június 26-i európai tanácsi következtetésekben foglalt egyértelmű útmutatásokat, amelyek hangsúlyozzák a bizottsági stratégia valamennyi dimenziójának fontosságát, és azt is, hogy meg kell valósítani a távközlési keret ambiciózus reformját, amely kiterjed a spektrum hatékonyabb koordinációjára is.

A Tanács álláspontja összességében megerősíti a bizottsági javaslat legfontosabb célkitűzéseit, azaz a kiskereskedelmi barangolási többletdíjak megszüntetését és a nyitott internethez való hozzáférésnek az innovatív szolgáltatások lehetővé tétele melletti biztosítását. A Tanács álláspontja ugyanakkor némileg változtat e célkitűzések elérésének módján. A tanácsi módosítások között szerepel a barangolási többletdíjakra vonatkozó egyértelmű végső határidő meghatározása, annak garantálása mellett, hogy a többletdíjak eltörlése fenntartható legyen. Ezt elsősorban a nagykereskedelmi barangolási piacok felülvizsgálatának megfelelő időzítése és egy olyan mechanizmus létrehozása biztosítja, amely kezeli az esetlegesen a nagykereskedelmi barangolási piacok felülvizsgálata után is fenntharthatatlan belföldi díjszabási modellek kivételes és egyedi eseteit. (Az ezzel kapcsolatos részleteket bizottsági végrehajtási intézkedéseknek kell meghatározniuk.)

A nyitott internet kapcsán a Bizottság megjegyzi, hogy a rendelettervezet szakpolitikai célkitűzésének teljesítése, azaz annak rögzítése, hogy valamennyi európainak joga van megkülönböztetéstől mentesen hozzáférni az általa választott internetes tartalmakhoz, biztosított a tanácsi szövegben is. A szöveg ugyanakkor egyértelművé teszi, hogy a forgalom azonos módon történő kezelése nem zárja ki az indokolt és objektív technikai követelményeken alapuló, a forgalom eredetétől vagy rendeltetési helyétől függetlenül végzett ésszerű napi forgalomszabályozást. A szöveg tartalmazza továbbá a meghatározott tartalmaknak, szolgáltatásoknak, alkalmazásoknak vagy ezek bizonyos kategóriáinak letiltására, akadályozására és hátrányos megkülönböztetésére vonatkozó tilalmat, amely alól három szűkre szabott, szükséges kivétel létezik: az uniós vagy nemzeti jogszabályoknak, illetve azokat érvényre juttató intézkedéseknek való megfelelés, a hálózatbiztonság megőrzése, valamint a kivételes vagy ideiglenes hálózati torlódás kezelése céljából végzett tevékenység.

A szöveg ezenkívül kimondja, hogy bizonyos feltételekkel nyújthatók az internet-hozzáférési szolgáltatásoktól eltérő, meghatározott tartalomra, alkalmazásokra vagy szolgáltatásokra optimalizált szolgáltatások is. Az említett feltételek a következők: optimalizáció szükséges ahhoz, hogy teljesüljenek a tartalomhoz, az alkalmazásokhoz vagy a szolgáltatásokhoz szükséges minőségi követelmények; a szolgáltatások nem kínálhatók vagy használhatók internet-hozzáférési szolgáltatások helyettesítésére; megfelelő kapacitásnak kell rendelkezésre állnia; és a szolgáltatások nyújtása nem befolyásolhatja hátrányosan a végfelhasználók rendelkezésére álló internet-hozzáférési szolgáltatások minőségét.

Az illetékes szabályozó hatóságok feladata és kötelessége lesz, hogy figyelemmel kísérés és végrehajtási intézkedések útján biztosítsák a rendelet szabályainak betartását és azt, hogy ne sérüljenek a végfelhasználók – ideértve a tartalmak, alkalmazások és szolgáltatások nyújtóit – jogai.

Ez a kiegyensúlyozott megközelítés hatékonyan védi az internet-hozzáférési szolgáltatások minőségét, de nem fojtja el az innovációt sem. Végezetül a javaslat meghatároz néhány olyan végfelhasználói jogot, amelyek szükségesek a barangolásra és a hálózatsemlegességre vonatkozó rendelkezések eredményes alkalmazásához.

A Bizottság támogatja ezeket a módosításokat.

A 2015. március 23-án, április 21-én, június 2-án és június 29-én tartott informális háromoldalú megbeszéléseket követően a Parlament és a Tanács ideiglenes politikai megállapodásra jutott a szöveget illetően.

A Tanács 2015. július 8-án megerősítette ezt a politikai megállapodást, majd 2015. október 1-jén első olvasatban elfogadta álláspontját.